**“Idem na Fuliranje - kad me vidite, možete mi se nadati”**

*Na Strossmayerovu je trgu u srijedu 27. studenoga otvoreno Fuliranje na kojem će se ove godine uživati u najboljem od streetfooda iz čak 16 kućica, slušat će se izvrsna glazba, pratiti hit dječje predstave i zborovi, ali i moći popraviti bicikl, gledati utakmice engleske Premier lige, razmijeniti odjeću ili pak kupiti unikatne darove na kućici talentiranih umjetnika i malih obrtnika*

U srijedu 27. studenoga točno u podne **Trg Josipa Jurja Strossmayera u Zagrebu** još je jednom postao dom legendarnom **Fuliranju** koje će sve **do 7. siječnja 2025.** iz svojih **16 kućic**a širiti neodoljive mirise i okuse najboljeg streetfooda, s pozornice odličnu atmosferu i dječju radost, a na svakom uglu raširenih ruku dočekivati osmijehe, zagrljaje i zdravice.

I ove godine originalno i prepoznatljivo uređen trgić priziva sjaj staroj Zagreba i kroz temu filma **“Tko pjeva zlo ne misli”** šarmantno podsjeća na nezaboravne likove, Franju Šafraneka i Ernesta Fulira po kojem je ovo najdugovječnije adventsko događanje i dobilo ime prije punih 13 godina.

Sigurni smo da je Fuliranje adventska lokacija s najraznovrsnijom i najbogatijom gastronomskom ponudom koja se sastoji od čak **57 različitih delicija**. Tu su **tradicionalna jela** kao što su krpice sa zeljem i buncekom, zagorska juha, domaći naresci s kukuruznim kruhom, slani i slatki štrukli, soparnik, dalmatinski pršut sušen na buri i maslinovim drvima, sir iz ulja, te rafioli. Ima i **talijanskih specijaliteta i comfort fooda** poput tjestenine sa sirom i paprom, zatim pet vrsta pizza među kojima i jedna slatka s kremom od mascarponea i sljezovim kolačićima. Tu su i najpoznatiji nagrađivani burgeri, zatim shish kebab koji gosti mogu slagati po svom ukusu i naravno neizostavne **kobasice** koje su na Fuliranju uvijek posebno kreativne - od debrecinke s kiselim zeljem i tostiranim bučinim sjemenkama, preko šiš kobase i kranjske do bijele bavarske, ali i kobasica punjenih sirom.

Ne nedostaje ni **azijskih specijaliteta** poput Spicy mango karage piletine, katsua - japanskog sendviča s paniranom piletinom, a posebno su izdašni wagyu rezanci s paprom. I ove godine tu je poznata Drukčija sarma, ali i mekani juneći obrazi, a 15. prosinca ekipa zadarskog Picnica se opet udružuje s legendarnim Skradinjanima koji te nedjelje u doba ručka dolaze s tradicionalnim skradinskim rižotom što je već tradicija na Fuliranju.

**Slastice** s Fuliranja pak zaslužuju zaseban članak, spomenimo tek da se zasladiti možete Kaiserschmarrnom s čokoladom i pekmezom, kronutima s okusom medenjaka, s pistacijom i malinom, limunom, vanilijom i kardamomom, a ima i slanih s trganom govedinom i svinjskom kobasicom. Tu su i naravno popularne fritule koje dolaze u šest okusa - s pistacijom i bijelom čokoladom, jabukom, karamelom cimetom i preljevom od vanilije, crnom čokoladom i krokantom. A već se i prije službenog otvorenja pročulo za veliku ekskluzivu koju donosi kućica Gdje je Jura koja po prvi put u Hrvatskoj predstavlja svoju craft Dubai čokoladu.

Adventska će druženja dodatno zagrijati najkreativniji **kokteli, kuhana vina i ginovi, probrana vina, rakije i Guinness pivo**. Ovaj Advent će Guinness učiniti posebnim za sve, a posebice za ljubitelje nogometa. Guinness, kao službeni sponzor i pivo engleske Premier lige od sezone 2024/2025, u Guinness zoni povrh centralnog bara će organizirati gledanja utakmica Premier lige uz mali znak pažnje za sve posjetitelje. Guinness je pripremio i dodatno iznenađenje za sve ljubitelje engleske Premier lige, a za više informacija dovoljno je redovito svratiti na [Facebook](https://www.facebook.com/Fuliranje) i [Instagram](https://www.instagram.com/fuliranje/) profile Fuliranja.

Osim zbog izvrsne hrane i pića, na Fuliranje već godinama dolazimo i zbog nenadmašne atmosfere i izvrsnoga **glazbenog programa**. I ove je godine za njega zaslužan **Ozren Kanceljak** koji je okupio najbolje zagrebačke DJ-e i osmislio prigodne programe kojima će veseliti i rasplesati posjetitelje svakoga dana od 19:00 do 23:00 sata. Ponedjeljkom je na rasporedu program **Milostiva, kistihand** kada će cijelog dana svirati glazba najpopularnijih „šlagera“ i melodija bogate zagrebački povijesti zaogrnuta sa svevremenskim snimkama klasika poput Franka Sinatre, Deana Martina ili Motown soula. *“Zagrebačka glazba ima prebogatu povijest i svakog ponedjeljka će pružati zvučnu kulisu koja će slaviti to naslijeđe. Od šansona Zvonka Špišića, Hrvoja Hegedušića preko velikih hitova Beti Jurković, Ane Štefok, Jimmyja Stanića, Mire Ungara, Gabi Novak, grupa 4M, Novih fosila, Srebrnih krila te kompozicija Stjepana Mihaljinca, Nikice Kalogjere, Arsena Dedića do stubova suvremene zagrebačke scene koji čine identitet grada”*, pojašnjava Kanceljak dodajući: *“Utorak je posvećen održavanju atmosfere jednog od najpopularnijih programa legendarnog zagrebačkog kluba „Saloon“ –* ***Ruby Tuesday.*** *Ovim programom će se pobuditi pozitivna sjećanja nekadašnjih dvadeset i tridesetogodišnjaka, a danas ljudi u svojim 50-im i 60-im godinama, kako su masovno svakog utorka imali rezerviran izlazak u Saloon da bi slušali bendove uživo i domaću i svjetsku rock glazbu. Kao glazbena kulisa će svirati klasici svjetske, zagrebačke i domaće rock glazbe (npr. Rolling Stones, Beatles, Queen, Bruce Springsteen, ZZ Top kao i Parni valjak, Prljavo kazalište, Haustor, Film, Azra. Od pedesetih i pionira rock 'n' rolla preko najvećih rock ‘standarda’ proteklih decenija, sve do novih bandova koji održavaju rock živim.”*

Srijeda i program **Tek je 12 cajti** će navečer biti glazbeno posvećen ponovno sve popularnijoj domaćoj i stranoj plesnoj (dance) sceni 80-ih i 90-ih godina kao i aktualnim newdisco, discohouse, eurodance i sličnim stilovima. Tijekom dana, do nastupa DJ-a, će glazbenu kulisu činiti izbor najboljih snimaka hrvatske glazbe bez obzira na žanrove i dekade. Četvrtkom je na programu **Šalabajzanje** kada će se zahvaljujući glazbi putovati cijelim svijetom: ritmovi, harmonije i melodije koje dolaze iz Južne i Sjeverne Amerike, Afrike, Azije kao i raznih europskih bogatih glazbenih tradicija, stvarat će atmosferu koja dokazuje da cijela planeta može biti dom u kojem se ljudi osjećaju ugodno dijeleći univerzalne pozitivne vrijednosti. Slijedi **Petak svetak**, program koji je zamišljen kao mash up svih najpopularnijih stilova i žanrova usmjeren ka stvaranju pozitivne, optimistične atmosfere, koja će dodatno biti „začinjena“ najboljim božićnim snimkama svih dekada. Ove će godine DJ program petkom početi već iza 14 sati s ciljem pružanja „afterwork“ atmosfere i ranog ulaska u relaksiranost vikenda.

Svake subote je **Žićbo tulum** koji također ima dva DJ seta: od 13.00 do 17:00 te od 19:00 do 23:00 sata. Dnevni program će podržavati atmosferu koja se obraća uglavnom mladim obiteljima koje koriste subotu da izvedu djecu na ručak, sretnu se s prijateljima, kao i brojne turiste koji su došli uživati u unikatnoj ponudi koja spaja gastro uživanja s dnevnom party atmosferom Fuliranja. Navečer slijedi DJ zabava s naglaskom na najvećim hitovima svih razdoblja, ali prožeta božićnim ugođajem. Nedjelja je dan za Matineje koje podrazumijevaju dnevne live nastupe DJ-a od 13:00 do 17:00 sati.

Vikendi su rezervirani i za posebno **bogat program za najmlađe** - tako će dječji zbor **Zagrepčanke i dečki** oduševljavati najmlađe fulirante subotama i nedjeljama počevši od 1. prosinca a završno s 22. prosincem od 11:00 sati. Nakon njih nedjeljama u podne pozornicu preuzima izvrsno **kazalište Tvornica lutaka Petre Radin** čije predstave i poznate glumce mališani obožavaju. U nedjelju 1. prosinca na rasporedu je predstava *Izgubljena brada Djeda Mraza,* 8.12. *Šlampavi Djed Mraz*, 15. 12. *Najluđi božićni koncer*t, 22.12. dolaze *Tri kralja*, a 29.12. *Štaub bajka*.

Ovogodišnje Fuliranje osobito je posvećeno održivosti i brizi o okolišu: na festivalu nema plastične ambalaže a koriste se isključivo reusable čaše koje istovremeno mogu biti odličan suvenir. Usto, u suradnji sa **Zelenom akcijom** na Strossmayerovu trgu će se 5.12. od 17:00 sati smjestiti **Bic Pop - popularna Biciklopopravljaona** u sklopu koje će posjetitelji moći popraviti svoje bicikle uz pomoć volontera Zelene akcije. Istoga dana od 18:00 sati na rasporedu je 45-minutno predavanje **Čisto podzemlje** u suradnji s Hrvatskim speleološkim savezom. Promocija Zelenog pametnog telefona Zelene akcije održat će se 10. prosinca od 17:00 sati a 18. prosinca od 17:00 sati na rasporedu je također iznimno popularan **Swap Party Zelene akcije** koji promovira održivu modu. Posjetitelji će tako na Fuliranju moći svoje komade odjeće koji su im dosadili donijeti i razmijeniti ih za komade koje je donio netko drugi.

Na Fuliranju ćete ove godine moći obaviti i **blagdanski shopping na HUSH HUSH market pop-up** kućici koja okuplja 20-ak izlagača – talentirane hrvatske umjetnike, dizajnere, male proizvođače i kreativce. Ovdje će posjetitelji moći pronaći jedinstvene, ručno rađene proizvode, od unikatnog nakita i modnih komada do prirodne kozmetike i dekoracija za dom. Uživanje na Fuliranju bit će još i veselije svim korisnicima ZABA Mastercard kartica jer svaki dan od 18:00 do 19:00 sati traje Happy Hour s 10 % popusta na sve konzumacije i kupovine.

Nabrojali smo tek dio programa, jer vikendi će biti ispunjeni i brojnim gastro iznenađenjima i specijalnim ponudama, Badnjak na Fuliranju je također stvar tradicije i ne propušta se, a za doček se sprema fantastičan koncert kultnog benda čije ime uskoro otkrivamo. Sve u svemu, kad sagledamo što će se nuditi i zbivati u idućih 40 dana i večeri - kao da možemo jasno i glasno čuti Franju Šafraneka kako govori: “Idem na Fuliranje - kad me vidite, možete mi se nadati!” A tko zna, možda ga i sretnete na jednoj od ovih kućica:

* Picnic Mingle & Fun
* Kronut by Boogie
* Institut za kobasice by Mate Janković
* Purple Monkey
* Gdje je Jura by Juraj Klepić
* Punch House by Gin Garden
* Good Food
* Chef’s burger by Ivan Pažanin
* Krivi ljudi
* Pizza Social Club
* Pastamisee
* Tringelt
* Shish & Chips
* Yes Sir
* Ginglebells
* Rakijarnica
* HUSH HUSH market pop-up
* Aura
* Photoboutique

Mjesto: Trg Josipa Jurja Strossmayera, Zagreb

Trajanje: 27. 11. 2024. - 7. 1. 2025.

Ulaz: besplatan

Radno vrijeme:

PON - PET 12-00

SUB - NED 11-00

BADNJAK 11-00

BOŽIĆ 17-00

ŠTEFANJE 12-00

STARA GODINA 11-03

NOVA GODINA 17-00

Ne zaboravite pratiti Fuliranje na [Instagramu](https://www.instagram.com/fuliranje/) i [Facebooku](https://www.facebook.com/Fuliranje) za sve novosti i iznenađenja.

**Fotografije: Sandro Sklepić**